정조 13년 · 목
因備局坐起進不進單子敎曰卿等旣來會仍以次對來會○右議政蔡濟恭曰近見朝紙所出者連進正氣散區區憂慮何可盡達予曰膈氣乍發矣大禮當前深自寬抑不知之中自然有損設令葬親之際情禮俱伸猶不免無窮之慽況予情事異於他人雖欲寬譬其可得乎奉朝賀趙暾以爲園所局勢砂水之節節違格屢屢陳達可見外議之僉同矣予之積年結轖者庶幾自此無憾而新占處雖是萬口交稱之地地中之理無以詳知亦安得無憧憧之念乎濟恭曰新占處不但古人秘訣而已雖使三尺之童見之擧皆蹈舞云可見民情之同然矣予曰千餘戶移民之際恐或有一夫愁怨之歎是予憂念不已者也左議政李在協曰移邑卽邑民之所願豈有一毫愁怨之端且況厚給其價加給許多錢貨乎予曰八達山主人卽李運昌而向日筵臣以爲李殷昌與運昌爲同氣之間云故伊日傳敎中盛言其家世來歷至有拔例處分矣昨因禮判聞之殷昌與運昌姓貫不同然則伊日處分雖未及頒示朝紙而事面則極不成說矣殷昌辭朝已有日焉彼必未見朝紙故然耳禮曹判書李在簡曰殷昌日前來見時以爲若使文官處之必當陳疏自引而以渠微末之武弁不敢煩瀆雖不得不辭朝而情勢終涉難昌若得大臣筵達改差則大幸云矣在協曰旣知其無干於八達山主人則不可仍而置之矣予曰旣已辭朝發行云原傳敎中只以陞資屬耳分揀放送爲敎在協曰日前曠蕩之政固仰聖意之有在而李魯春則爲夏賊左袒兪岳柱則爲德賊左袒吳翼煥疏語叵測此等干犯竝歸從輕則甚爲刑政之失當政院之啓三司之疏可見輿論之攸同此等處深留聖意無或使隄防紊壞予曰李魯春吳翼煥眞箇不足責兪岳柱所坐未知緣何事而幾年罪謫足懲其罪矣在協曰兪岳柱論沈樂洙而疏語駭悖關係不輕故伊時有此處分矣予曰予之精神近多遺忘日前卿之初筵語到向來罷相之事認以爲金裕已事而勉其更勿如前聞卿言始知爲吳翼煥疏後轉至遞解矣大抵沈樂洙之疏亦非矣泛稱士流大是妄發而足可謂猶賢乎已故伊時兪岳柱處分不得不如是而無論如此如彼今當本園遷禮諸臣受服之時予意之必欲大施恢蕩之典者亦出苦心也卿等豈不諦悉乎李魯春之前後變幼自陷罪戾蓋由右相一人之身而伊時以右相一人欲爲孤注之狀予所深惡而洞悉右相亦知此等事乎濟恭曰臣棲屑鄕郊未見朝紙伊時事端未能詳知然李魯春之所坐不無干涉於臣者雖以外面看之足可領略然其已著之罪不可遽議惟輕之典矣予曰李魯春事大體無足深責而伊時嚴處果因刑判之事而出矣刑判方見登筵當面深責固爲如何而大抵言固當言則只當言之何乃以掌憲之官顧彼戀此欲言不言乎此無他利害交中之致寧不慨然乎尹得孚事亦不過無省覺之所致也豈可歸之於夏賊之黨乎夏賊之撑腸拄腹無非怨國之心故必欲背馳伊時之議而然也且其被罪尃在於深攻徐判府一款以予倚毗之心烏得無當日之處分乎濟恭曰臣於伊時事未能詳聞今於處分之後始知其顚末固仰聖意之咸與維新而其在靖世道絕亂萠之義恐不當如是矣予曰明川事誠慘惻矣古之已酉咸興之水災在於六月初八日今年明川之水災又在六月十八日年月相符有如是尤豈不異乎在協曰然矣在簡曰純陵修改之役旣承下敎當以依此擧行之意知委該道矣予曰以筵敎自備局分付謂在協等曰近日雖因大事念不及他而爲北民賙賑之策在所當念接濟之方儲穀之策卿等預爲商確濟恭曰西路陪持輩前則直入政院呈納狀啓近來爲闕門門卒所阻以酒盃作人情然後門卒始乃替捧而出入之際書目題辭或有閪失之弊則歸現之日輒被棍治不勝冤鬱云矣陪持之不分死生千里馳撥及到闕外不得親納替傳門卒從以酒盃人情實是前所未有之事分付兵曹凡陪持爲名者勿爲閽禁恐宜矣敎以此後闕內出入勿禁可也濟恭曰朝家於義州陪持曲加軫念至有久勤人除授之例而近來法意懈弛屢次馳撥不得見除今夏大政兵判以馳撥之人首擬邊將至蒙恩點卽玉江前萬戶金興澤是也赴任之路見失馬牌至於落仕傳說頗有疑端旣無的見不可指論而爲興澤地誠爲矜惻矣予曰無乃其中有奸計耶濟恭曰所謂頭目漢安知無含憾作奸之端耶予曰李義鳳爲御史時失馬牌而未當罷官在前亦或有可據之例矣新除萬戶已下去耶兵曹判書具允鈺曰下去已多日矣予曰此後待窠調用又曰今因入侍玉堂及未肅拜玉堂事旣出言端科目外嶺南古家人中有可合奬用之人材乎濟恭曰光陵參奉鄭宗魯以文莊公鄭經世之奉祀孫纔因特敎已除初仕而聞其經學文章爲一道之望似不可以常蔭待之臣意則六品調用恐合聳動之道矣從之予曰科目中亦有可合登庸之人乎濟恭曰金翰東地處人材文識俱是可合收用之人其世閥則曾高祖俱經玉署而其高祖聲久曾經關東伯其五代祖卽故副學宇宏號爲開巖故名臣宇顒同生矣予曰唱第時一見已知其不草草今聞卿言果然矣欲爲召見承旨書報嶺伯使之起送李埦之一味違牌未知何故耶濟恭曰情勢似然矣予曰吏判之言以爲首擬學敎授者有意而然云其人言論果然否濟恭曰未必然矣予曰雖以申馥言之無意上來與李埦竝有禁推之命而始乃上京嶺南人之如是逡巡何故也濟恭曰嶺人之上京從宦者間多狼狽故擧皆遲回原其本情似亦無怪矣予曰嶺南兩先正子孫或於昨年儒疏事有歧貳之論是豈成說乎予於辛壬義理豈或一毫泛忽哉予雖否德凡於繼述先大王之道誠意豈下於今日廷臣乎誠如此輩之說則耇輝影子鏡夢後身將謂容貸寬貰置之伸雪之境乎此等口氣不早懲戢則安知無復出夏賊乎及今曉諭之責專在右相不幸有干科之徒莫曰先正之子孫當斷之以法不少饒貸矣濟恭曰李龜雲向者見臣故以嶺南云云之說言及則似是爽實之所聞矣今奉聖敎臣等敢不仰體而宣布乎予曰禁府至於將頹之境聞自前修改之後必有風波云故使之姑置苟或頹圮則爲罪囚亦可悶也濟恭曰臣待罪判金吾時見虎頭閣柱上鐫刻之字卽古之己酉年所改建者也翌年庚戌獄果大起到今年甲相符改建之難誠如聖敎矣又曰朝家於北民曲費軫念雖係貢獻之物隨處蠲減靡不用極而爲道伯守令者不能悉心對揚致使惠澤不得下究事之可駭莫甚於此雖以鹿茸一事言之飭敎屢下而弊端愈深甚至一對之價幾至六百金是豈恤民之聖意而聖上深居九重遐外弊端安得照燭乎予曰予於民事玉食靡甘凡係貢獻一皆除弊前後飭敎不啻千百而徒有增弊之歎是豈予本意乎聞來不覺驚歎苟能利民何可以惟正之貢不思矯弊之道乎卿等筵退後會坐賓廳與北關御史鄭大容商確以聞○在協啓言此守禦使金鍾秀總戎使金思穆京畿監司除有防江華留守尹承烈永宗防禦使尹範行秋操取稟狀啓也畿農雖登水操旣停陸操宜無異同請一體停止從之又啓言北兵使洪和輔狀啓以爲今秋習操巡操親騎衛戊申條都試何以爲之請令廟堂稟旨分付馬兵都試過去年條依節目勿施當年條親騎衛馬兵都試依例設行爲辭南兵使姜五成狀啓以爲今秋習操及各邑鎭聚點依例擧行事請竝令廟堂稟旨分付矣北路纔經大賑瘡痍未蘇今年穡事又未登熟南北關習操及巡操聚點竝令停止親騎衛兩年都試使之依例設行至於馬兵都試纔因繡啓一依親騎衛例施行事有所定式則過去年條亦當設行請以此分付從之又啓言咸鏡監司李秉模狀啓以爲嶺運穀會錄於浦項穀嶺東穀會錄於穀出本衙門而大米租旣非宜土之穀南穀北運中唐米非北關之所宜竝以相當正穀準折代捧以紓民力交濟久置穀劃送北關之代當以各其邑散在條待秋移捧於交濟本倉而南關散在旣縮於年前北運時又多未捧停退故實無移此充彼之勢今欲必準北運之數則今年賑餘穀中量宜換錄於散在條待秋移捧於交倉之外更無他道竝令廟堂稟旨分付矣大米租唐米準折代捧一款因慰諭御史別單已爲覆啓許施而嶺穀東穀之各爲會錄賑餘穀換錄散在移捧交倉俱合便宜竝依狀請施行之意請分付從之又啓言咸鏡監司李秉模狀啓枚擧會寧府使李潤慶牒呈以爲本府淸差開市時大國人牛馬料每年容八千餘石而本府會付耳麥只二十四石茂山府移轉受來營賑耳麥一千三百石許劃需用其代該邑會付太二百石年二百石田米一百六十六石折米還報事請令廟堂稟旨分付矣該府耳麥不敷則取用於有裕他邑準折還報旣多前例依狀請施行之意請分付從之又啓言李正吾身故後嘉善施行之敎似眩於擧行矣右議政蔡濟恭曰李正吾若生存一日則當入亞卿之望今旣有嘉善施行之命則以當品實職贈之恐無妨矣從之○濟恭啓言明川人物之渰沒思之慘愕還上身布旣命蕩減恩至渥也而第其被災挽近所無則必施別般顧恤之恩然後死者已矣而生者或可支保本郡一境田租身布全數給復恐未爲過至於還上則旣是嗣歲賑活之資不可以給復之故而有所弛張矣詢于左相在協曰俄於閤外已有酬酢臣意亦以爲好矣敎以右相所奏政合予意特爲全一邑給復一年又啓言北關御史別單纔以草記回啓而其中穩城牧場事終有所難便北路瘡痍甫定之餘鏡城慶源之民猝入於幾十年得免之役則難保其不爲冤鬱更爲詢問道臣牧場或可以從便移設牧弊或可以別般釐正則十分商確更爲狀聞後稟處恐宜矣從之又啓言近來京外誅求之弊去而益甚以臣所聞言之禁御兩營鄕軍之上番者爲旗總輩間日侵徵資裝旣盡多方乞債怨聲無人不傳北漢管城將稱以禁松出送校卒則校卒輩肆行徵斂於城中各寺若或不副則告訐生事惟在其手以故僧徒之呼怨罔有紀極云此後如有此等所聞則不特營門將校各別嚴治該營大將亦難免其責管城將亦爲從重論罪此意出擧條申飭以爲各司警懼之地恐不可已矣從之○允鈺啓言今番園所移奉時各邑驛馬當補把而畿驛則道伯旣已筵奏不可擧論兩西則伊時使行相値北道則歉荒無以如例待令以三南及關東四道驛馬請分排把用從之敎以以此預爲分付徵來日子臨時更爲草記後分付俾無前期等待之弊○在簡啓言溫陵碑後待秋擧行事命下矣當此遷園之時勢難始役請待明春擧行從之又啓言三聖祠待畢修秋成後遣近侍致祭事命下矣本祠修改已爲畢役秋成不遠致祭之節何以爲之敎以以旬後擇日以入○戶曹判書徐有隣啓言今年各處所之小而修補大而改建者其數夥然而曾未幾何已有毀劃之歎云今若一任抛置則不出數年又將頹圮此後發遣本曹郞廳無時摘奸毋論墻垣廨宇如有瓦子脫去墻壁破傷之弊則當該次知中官與守直郞官自本曹草記論勘典守下屬移法司重繩之意請出擧條嚴飭仍爲定式施行從之○有司堂上沈頤之啓言嶺運差使員施賞一款待監賑御史復命後稟處事命下矣取考甲辰前例則嶺南領運差員西生僉使申好祥善地邊將除授關東領運差員祥雲察訪金弘哲平陵察訪崔鳳民陞敍或守令調用故仰達矣敎以領運程路關東稍遠差使員趙義鎭鄭殷誠竝陞職調用嶺南及北道差員事當依已例論賞而今番則各於道內地方分掌領運與一差員之通騎有異竝置之